Memorandum-per – a magyarországi román nemzeti párt 1892-ben memorandumot akart átadni Ferenc Józsefnek, amelyben összefoglalta a románok nemzetiségi sérelmeit, és autonómiát kívánt Erdély részére. A memorandumot egyenesen Ferenc Józsefnek kívánták átadni, ő azonban – a magyar közjogra hivatkozva – nem fogadta a románok küldöttségét. Amikor pedig a románok a memorandum egy példányát írásban juttatták el az uralkodó kabinetirodájához, ez leküldte a memorandumot gróf Szapáry Gyula miniszterelnöknek. A miniszterelnök pedig az iratot visszaküldte a román komiténak azzal az indoklással, hogy nincsen joguk a magyarországi románok nevében beszélni. A románok ekkor a memorandum szövegét kinyomtatva terjesztették. Az ellenük megindított sajtóperben a kolozsvári esküdtszék a terjesztő román komité tagjait 2 hónap és 5 év közötti börtönbüntetésre ítélte. 1895-ben azonban kegyelmet kaptak.